የኢትዮጵያ፣ግብፅና ሱዳን የሦስትዮሽ ውይይት ነሐሴ 19 ይጀመራል
 በኢትዮጵያ፣ግብፅና ሱዳን መካከል ተቋርጦ የነበረው የሦስትዮሽ ውይይት ከሁለት ሳምንት በኋላ በካርቱም እንደሚጀመር የውሃ፣መስኖና ኢነርጂ ሚኒስቴር አስታወቀ።በውሃ መስኖና ኢነርጂ ሚኒስቴር የወሰንና ወሰን ተሻጋሪ ወንዞች ጉዳይ ዳይሬክተር አቶ ፈቅአህመድ ነጋሽ ለኢዜአ እንደገለጹት  ከነሐሴ 19-20 ቀን 2006 በካርቱም የሚካሄደው የሶስትዮሽ የውይይት በህዳሴው ግድብ ዙሪያ የአለም አቀፍ የኤክስፐርቶች ቡድን ያቀረበውን ምክረ ሃሳብ አተገባበር ዙሪያ ያተኩራል።የሶስቱ አገራት ተደራዳሪዎችም የአለም አቀፍ ኤክሰፐርቶች ቡድን ባቀረባቸው ምክረ-ሃሳቦች አተገባበር ላይ በትብብር ለመስራት በሚያስችሏቸው ቅድመ ሁኔታ ላይ ይነጋገራሉ።ውይይቱ በግብፅና በሱዳን ላይ ከግድቡ ግንባታ ጋር ተያይዞ ሊያጋጥም ስለሚችል የውሃ መጠን መቀነስና አካባቢያዊና ኢኮኖሚያዊ ተፅዕኖ ካለ በጋራ ጥናት ለማድረግና መተማመንን ለመፍጠር የሚያስችል ቅድመ-ሁኔታዎችንም ያመቻቻል።በተጨማሪም የአማካሪዎቹ የቅጥር ሁኔታ፣በአገራቱ መካከል የሚደረግ የመረጃ ልውውጥና በመሳሰሉት ጉዳዮች ላይም ይነጋገራል።በውይይቱ ላይ የሶስቱ አገራት የውሃ ሚኒስትሮች፣የቴክኒክ ባለሙያዎች ተሳተታፊ ይሆናሉ።የውጭ ጉዳይ ሚኒስቴር ቃል አቃባይ አምባሳደር ዲና ሙፍቲ በበኩላቸው በየጊዜው የሚደረጉ ውይይቶች ሶስቱ አገራት በመካከላቸው ያለውን አለመተማመንና ጥርጣሬ ለማስወገድ እንደሚረዳቸው አመልክተዋል።በአሁኑ ወቅት ሶስቱ አገራት ልዩነቶችን በውይይት መፍታት እንደሚቻል የጋራ አቋም እየያዙ መምጣታቸውንም አምባሳደር ዲና ለኢዜአ ተናግረዋል።ኢትዮጵያ ሱዳንና ግብጽ ከዚህ ቀደም በህዳሴው ግድብ ዙሪያ ለሶስት ጊዚያት የተወያዩ ቢሆንም በተለይ ባለፈው ጥር በካርቱም በተካሄደው  ውይይት ላይ ግብፅ በአንዳንድ ጉዳዮች ላይ ባለመስማማቷ መቋረጡ ይታወሳል። (ኢዜአ)